Лилия Мәхмүтова

Лилия Мәхмүтова, Лилия Хәлил кызы Мәхмүтова (1967 елның 12 сентябре, СССР, РСФСР, Татарстан АССР, Казан'') ― драма актрисасы, 1991 елдан Кәрим Тинчурин исемендәге Татар дәүләт драма һәм комедия театры артисты, Татарстан Республикасының    атказанган һәм халык (2024) артисты.Мәхмүтова Лилия Хәлил кызы. Тинчурин театрының рәсмми сайты.

 Тәрҗемәи хәле 
Лилия Хәлил кызы Мәхмүтова 1967 елның 12 сентябрендә Казан шәһәрендә Россиянең атказанган, Татарстанның халык артисты Исламия Мәхмүтова һәм Татарстанның халык артисты Хәлил Мәхмүтовлар гаиләсендә туа.

Иҗади гаиләдә үсә, шулай да  ул театр дөньясына урау юллар аша килә. Урта мәктәпне тәмамлагач, Казан дәүләт университетының физика-математика факультетына укырга керә.  Әмма театраль гаиләдә тәрбияләнүе,  театр сәнгатенә карата кызыксынуы үзенекен итә – 4 нче  курста Лилия университет белән хушлаша һәм Казан театр училищесының икенче курсына укырга керә. Биредә ул Илдар Хәйруллин курсында белем ала. Соңгы курста Хәбибулла Ибраһи­мов­ның “Башмагым”, Николай Ан­киловның “Солдатская вдова” спектакльләрендә уйный. “Башмагым”дагы Гайни роле күп­ләр күңеленә хуш килә.

1991 елда Казан театр училищесын тәмамлагач,  эшкә берничә җиргә чакыру ала. Чаллыда, Түбән Камада, Оренбургта татар театрлары ачылган вакыт.  Алар үзләренә эшкә чакыра,  әмма Лилия Мәхмүтова  Кәрим Тинчурин исемендәге Татар дәүләт драма һәм комедия театрын сайлый һәм шунда  эшли башлый.

2012 елда Казан дәүләт мәдәният һәм сәнгать университетын (әлеге көндә институт) тәмамлый.

 Иҗаты 
Театрдагы беренче рольләреннән үк ул үзен кабатланмас, талантлы артистка итеп таныта һәм Рева (“Минем әти мировой”, И.Юзеев), Миләүшә (“И машина, машина, җитте минем башыма”, Р.Вәлиев), Резидә (“Резидәкәй”, Ш.Мәҗит), Мөнирә (“Гашыйклар тавы”, И.Юзеев), Розина (“Шау-шулы көн, яки Фигароның өйләнүе”, П.Бомарше), Гөлбану (“Хуҗа Насретдин”, Н.Исәнбәт), Хәлимә (“Башмагым”, Т.Гыйззәт, Җ.Фәйзи), Алинә (“Син бит минем бергенәм!”, И.Мәхмүтова) һәм башка образлары белән тамашачы йөрәгенә юл сала.

Лилия Мәхмүтова һәрвакыт ялкынланып иҗат итә. Аның иҗатына табигыйлек хас. Әйтик, соңгы елларда башкарылган Гөлшаян (“Гөлшаян”, М.Әмир), Зәмзәмия (“Мәхәббәт чишмәсе”, И.Мәхмүтова), Гөлнур (“Сүнгән йолдызлар”, К.Тинчурин), Мәрхәбә (“Соңгы риваять”, М.Маликова), Фәридә Рәисовна (“Эх, алмагачлары!”, Ш.Фәрхетдинов), Әсма (“Ефәк баулы былбыл кош”, А.Гыйләҗев) һәм башка рольләре тормышчан бизәкләр белән сугарылган.

 Бүләкләре, мактаулы исемнәре 
 Татарстан Республикасының Атказанган артисты
 2024 – Татарстан Республикасының Халык артистыБерьюлы 8 артистка «Татарстанның халык артисты» исеме бирелде. Интертат, 26.04.2024
 Гаиләсе 
Тормыш иптәше ― Ренат Шәмсетдинов (1972), 1991 елдан Тинчурин театры актеры, ТР атказанган артистыШәмсетдинов Ренат Габдрахман улы. Тинчурин театры сайты. Уллары Ришат КНИТУ (КХТИ) тәмамлаган.

 Искәрмәләр 

 Чыганаклар 
 «Сөембикә» журналы, 14.05.2018

 Сылтамалар 

 Мәхмүтова Лилия Хәлил кызы. Тинчурин театрының рәсмми сайты

 Моны да карагыз 

Төркем:Татарстанның атказанган артистлары
Төркем:Тинчурин театры актерлары
Төркем:Татар артистлары
Төркем:Казан театр укуханәсен тәмамлаучылар
Төркем:Казан дәүләт мәдәният һәм сәнгать университетын тәмамлаучылар
Төркем:Татарстанның халык артистлары